text: Creix un 0,3% el turisme estranger a Catalunya i cada vegada gasta més
  Catalunya va rebre al setembre 2.005.260 turistes estrangers, un 0,3% més que el mateix mes de l'any passat, segons l'Institut Nacional d'Estadística. D'aquesta manera, al setembre augmenta lleugerament les xifres de l'any anterior i trenca la tendència dels dos mesos anteriors, que havien patit caigudes. El mes de juliol es va registrar un 6,7% menys i un 5% menys a l'agost, en el nombre d'arribades.
  A més, la mateixa font confirma que els turistes es deixen més diners a Catalunya. El mes de setembre van gastar 2.189,39 milions d'euros, un 0,9% més que en el mateix mes de l'any anterior. La despesa mitjana va ser de 1.092 euros, un 0,6% més. La durada mitjana de l'estada és de 5,7 dies i la despesa per dia va ser de 192 euros, un 5,1% més que al setembre del 2017.
  Al setembre, la majoria de turistes que van visitar el Principat venien de França, mentre que en segon lloc se situa la resta d'Europa.
  Catalunya, principal destí turístic de l'Estat
  Amb el 23,4% del total, Catalunya té la major despesa turística acumulada de l'Estat en els primers nous mesos de l'any (16.801 milions d'euros), seguida de les Illes Balears (18,3%) i les Canàries (17,4%). Només al setembre Catalunya també ocupa la primera posició, amb el 22,9% del total, seguida de les Illes Balears (22,4%) i Andalusia (14,5%).
  La despesa realitzada pels turistes internacionals que van visitar Espanya al setembre va arribar als 9.543 milions d'euros, un 0,7% més que el mateix mes de l'any passat. La despesa mitjana per turista va situar-se en 1.069 euros, amb un augment anual del 0,2%. Per la seva part, la despesa mitjana diària va créixer un 3%, fins als 147 euros. La durada mitjana dels viatges va ser de 7,3 dies, el que suposa un descens del 0,2% respecte a la mitjana de setembre del 2017. Durant els nou primers mesos del 2018 la despesa total dels turistes internacionals va augmentar un 2,5% respecte al mateix període de l'any passat i va arribar als 71.773 milions d'euros.
  Habitatge El nombre d'hipoteques augmenta a l'agost però es veu "un mercat força sanejat" Carlota Serra
  Port de Barcelona El port de Barcelona amortitza anticipadament dos préstecs de 66 milions El Nacional